OBH 8207/1996.
Az állampolgári jogok országgyűlési biztosa általános helyettesének jelentése
Előadó: dr. Izafé Éva

Az eljárás megindulása

Panaszos az állampolgári jogok országgyűlési biztosához fordult, sérelmezve, hogy Szentendre belvárosában, a Daru-piac és annak környékén roncs gépkocsik tárolása történik. A tér mellett egy óvoda is található, s a szabálytalan roncs kocsi tárolás veszélyezteti a gyermekek testi épségét is. Amennyiben a tárolást végző személynek szóvá tették a panaszukat, úgy durva sértések következtek, panaszolt pedig több esetben tettlegességhez folyamodott. A panasz az Önkormányzat mulasztását sérelmezi, eredményes intézkedést vártak, de ez elmaradt.

A vizsgálatot a jogbiztonság, valamint az egészséges környezethez való alkotmányos jog megsértésének gyanúja alapján megindítottam, majd információt kértem az Önkormányzattól.

A megállapított tényállás

Panaszos a roncs autók tárolása miatt több fórumhoz fordult segítségért a "Belvárosi MÉH-telep" megszüntetése érdekében. Így az Önkormányzat intézkedését kérte, de megkereste az országgyűlési képviselőt is, tekintettel arra, hogy a belváros forgalmának szabályozására több tábla is van kihelyezve: parkolni tilos, a parkoló gépkocsit elszállítják felirattal; behajtani tilos; behajtani csak engedéllyel az itt lakók részére áruszállítás esetén. 
	Panaszos megjegyezte, hogy mint itt lakó, ő csak engedéllyel hajthat be az udvarukra. Kérdése: hogyan lehetséges, hogy a panaszolt személy be is hajthat, ezen felül pedig a Bartók Béla utca 48-50. szám közötti téren több roncs kocsit is tárolhat. Miért nem tesz az Önkormányzat a maga által hozott határozatok végrehajtása érdekében hathatós intézkedéseket, a közterület-felügyelők miért nem intézkednek. Sérelmezi, hogy az itt élő embereknek nincs nyugalma és biztonsága, de a helyzet sérelmes és balesetveszélyes a gyermekekre nézve is.

Az Önkormányzat Jegyzője arról tájékoztatott, hogy a szabálytalan tárolás miatt a bepanaszolt személy ellen szabálysértési eljárást folytattak, mivel a Daru-piac környékén valóban engedély nélkül foglalta el a roncs kocsikkal a közterületet. Ellenőrzést végeztek a közterület-felügyelők, a rendőrök, de az utóbbi testület tagjai intézkedést nem tettek.

Szentendre Város Közterület-felügyelete szabálysértési feljelentést tett panaszolt ellen, ezt azonban a kijelöléssel eljárandó Pomáz Nagyközség szabálysértési hatósága hatáskör hiányában megszüntette. A határozat indokolása azt tartalmazza, hogy nem közterület engedély nélküli használata valósult meg, hanem szabálytalan parkolás, amely azonban nem önkormányzati hatáskör.

Indult másik szabálysértési eljárás is, ez azonban állampolgári feljelentés eredményeként. Pomáz ez esetben 15 ezer forintra bírságolta feljelentettet, mivel megállapította az engedély nélküli építkezés, közterület engedély nélküli használata, valamint csendháborítás szabálysértési elkövetését. Fellebbezés folytán a Pest Megyei Közigazgatási Hivatal a határozatot helybenhagyta. A bírságot a feljelentett nem fizette meg, ezért sor került az elzárásra való átváltoztatásra, 30 napi elzárásra. Az elővezetés elrendelése is megtörtént, 1997. március 19-én 10 órára. A végrehajtás eredményéről a tájékoztatás nem számolt be.

A Jegyző továbbiakban közölte, hogy helyszíni szemle során megállapították, hogy a Daru-piac környékén jelenleg (1997. április 30.) semmilyen roncs gépjárművet nem tárolnak. Közölte még, hogy az Önkormányzat tudomása szerint az érintett személy a vasúti villasori iparterületen telket kíván vásárolni, mely területen a szerződés megkötését követően gépkocsikat tárolna.

Erre tekintettel megkerestem panaszost, és kértem visszajelzését arra vonatkozóan, hogy a panasz jelenleg is fennáll-e, mivel az Önkormányzat tájékoztatása szerint a közterületen már nincsenek roncs kocsik.

Panaszos válaszában közölte, hogy az országgyűlési biztoshoz benyújtott panaszát követően 1996. év végén, illetve 1997. év első hónapjaiban a roncs kocsikat elszállították. Jelenleg (1998. május 24.) az a helyzet, hogy a Dézsma utca és a Bartók B. utca által határolt téren áll egy rendszám nélküli autószállító tehergépkocsi már 2-3 hónapja. Továbbá a Dézsma u. 6. szám előtt egy rendszám nélküli lakókocsi áll az utcán 5-6 éve. A tiltó táblákkal kapcsolatban megjegyezte, hogy a tiltás ellenére behajtanak és parkolnak, ellenőrzést nem tapasztal.

Az ügy jogszabályi háttere

17/1968. (IV. 14.) Korm. rendelet egyes szabálysértésekről
Csendháborítás
23. § (1) Aki lakott területen, az ott levő épületben, vagy az ahhoz tartozó telken, továbbá tömegközlekedési eszközön indokolatlanul olyan zajt okoz, amely alkalmas arra, hogy mások nyugalmát zavarja, továbbá tiltott helyen zajkeltő tevékenységet folytat,
tízezer forintig terjedő pénzbírsággal sújtható.
(2) Aki kisipari tevékenységének gyakorlása során munkahelyének (telephelyének) környezetében a megengedett zajterhelési vagy rezgésterhelési határértéket túllépi,
húszezer forintig terjedő pénzbírsággal sújtható.
(3) Az (1) bekezdésben meghatározott szabálysértés elkövetőjével szemben a rendőrség, továbbá a helyi önkormányzat képviselőtestülete hivatalának ügyintézője, a közterület-felügyelő, valamint védett természeti területen a természetvédelmi őr helyszíni bírságot szabhat ki.

Szentendre Város Önkormányzatának 5/1996. (I.16.) számú rendelete a személyautók közterületen történő tárolásáról

Az érintett alkotmányos jogok

1949. évi XX. törvény A Magyar Köztársaság Alkotmánya

2. § (1) A Magyar Köztársaság független, demokratikus jogállam.

18. § A Magyar Köztársaság elismeri és érvényesíti mindenki jogát az egészséges környezethez.

A vizsgálat megállapításai

A vizsgálat megállapította, hogy panaszos már 1994-ben jelezte az Önkormányzatnál a roncs kocsik tárolását, sérelmezve annak balesetveszélyét és a közterületen folyó kalapálás, autóroncsok, hegesztés környezetszennyező állapotát. Válaszuk az volt, hogy igyekeznek a közterületen rendet teremteni, de azt is közölték, hogy panaszával forduljon a rendőrséghez. 1995-ben az országgyűlési képviselő észrevételeire olyan visszajelzés történt, hogy panaszos által felvetett probléma összességében nem ismert a hivatal előtt. Tájékoztatták azonban arról, hogy birtokháborítási, szabálysértési eljárás folyik panaszolt ellen. Szeretnék mielőbb megszüntetni a kifogásolt állapotot, ezért közlekedési táblákat helyeznek ki, így többek között 9 db "várakozni tilos" táblát kell elhelyezniük. A roncs kocsik elszállítását augusztus 15-ével (1995) megkezdik.

A sérelmezett állapot nem szűnt meg. Természetesen a roncs kocsik elszállítása megtörtént, azonban a panasz nem oldódott meg, mivel más roncs járművek folyamatosan érkeztek. A ténylegesen érzékelhető elszállítás 1996. év végén, 1997. év elején történt, de a közterület engedély nélküli használata a mai napig nem szűnt meg. Ez a tárolás, az esetleges szerelés környezetszennyezéssel jár, hiszen a roncs autóból kifolyó üzemanyag, a roncsok korrodálódása sérthei az egészséges környezethez való alkotmányos jogot, valamint a hosszú ideje folyó ügyintézés sérti a jogállamiság  elvéből fakadó eljárási garanciákat.

A hosszadalmas, lényegében 1994-től fennálló panasz részben ma sem oldódott meg, a rendszám nélküli lakókocsi panaszos állítása szerint 5-6 éve a Dézsma u. 6. szám előtt áll, továbbá a Dézsma utca-Bartók B. utca által határolt kis téren hónapok óta rendszám nélküli autószállító kocsi található.

A vizsgálat lezárása előtt 1998. szeptember 16-án a helyszínen megvizsgáltattam, hogy jelenleg milyen roncs autók állnak a közterületen, amelyek elhasználódott állapotuknál fogva szennyezik a környezetet.
A Dézsma u 6. szám előtt:  Mercedes típusú alvázra szerelt lakókocsis kisteherautó áll, láthatóan üzemképtelen állapotban. A kistreherautóból kábelek lógnak a földig, rendszám csak elöl van (CUU 880), hátul le van szakítva.
Bartók B. 46. előtt:  Autószállító trailer, előregedett ponyvával, leeresztett gumikkal áll a közterületen. Rendszáma: XDV 391.

A vizsgálat megállapította, hogy az Önkormányzat Közterület-felügyelete az eljárás megszüntetésével záruló feljelentésen kívül nem kezdeményezett szabálysértési eljárást panaszolt ellen, és nem számolt be olyan intézkedésekről, mely a panaszt végérvényesen orvosolta volna.  1996. év végén, illetve 1997. év elején a roncs kocsik (részben) elszállításra kerültek. Azzal, hogy a közterület engedély nélküli használata a mai napig nem szűnt meg, az Önkormányzat ellenőrzési, intézkedési kötelezettsége maradéktalanul nem valósult meg. 
	Az intézkedés elmulasztása sérti  jogbiztonságot, azonban alkotmányos visszásságot a hatóság nem okozott, mert a panaszos egyéb alkotmányos jogai és jogos érdekei nem sérültek. A roncs kocsik nagy része már elszállításra került. A feltárt 2 db használaton kívüli jármű valóban környezetszennyező, de nem jelent aránytalanul veszélyes környezetszennyezést a környezetben élőkre, azok elszállítása azonban indokolt.
	Alkotmányos jogokkal kapcsolatos visszásság hiányában ajánlást nem teszek, de felkérem Szentendre Város Önkormányzatának Jegyzőjét, hogy a panaszos által jelzett közterületen az engedély nélküli gépkocsi-használat megszüntetése érdekében a törvényi előírások szerint járjon el.

Budapest, október 15.

Dr. Polt Péter